Na temelju članka 55. Statuta Grada Makarske („Glasnik Grada Makarske“, broj 3/21) i članka 31. točke 9. Odluke o socijalnoj skrbi Grada Makarske („Glasnik Grada Makarske“ broj 27/22 i 4/23) gradonačelnik Grada Makarske dana 27. ožujka 2023. godine donosi

ODLUKU  
o isplati naknade troška prijevoza

Članak 1.

Ovom Odlukom se uređuje način isplate naknade troška prijevoza roditelju/staratelju/udomitelju djeteta učenika srednje škole u Splitu ili Omišu za drugo polugodište školske godine 2022./2023. godine.

Članak 2.

Odobrava se mjesečna isplata naknade troška prijevoza, kao potpora za drugo polugodište školske godine 2022./2023. od 75% propisane cijene putne karte ostvario temeljem Odluke o kriterijima i načinu financiranja troškova javnog prijevoza redovitih učenika srednjih škola Vlade Republike Hrvatske (u daljnjem tekstu Odluka Vlade Republike Hrvatske) („Narodne novine“, broj 101/22).

Članak 3.

Ukupan iznos propisane mjesečne cijene putne karte iz članka 2. ove Odluke za Split iznosi 252,57 eura/1.903,00 kune, a za Omiš 184,62 eura/1.391,00 kuna, od čega 75% navedenih iznosa sufinancira Vlada Republike Hrvatske, a ostatak od 25% sufinancira Grad Makarska.

Osim navedenog iznosa od 25% sufinanciranja prijevoza Grad Makarska snosi i trošak razlike od propisane cijene putne karte temeljem Odluke Vlade Republike Hrvatske do komercijalne cijene prijevoza prijevoznika Promet Makarska d.o.o. na dan 9. siječnja 2023. godine.

Članak 4.

Pravo iz članka 1. priznaje se podnositelju zahtjeva ako roditelj/staratelj/udomitelj i učenik imaju prebivalište u gradu Makarskoj u trenutku predaje zahtjeva za priznavanje predmetnog prava.

Članak 5.

Za relacije koje su pokrivene ovom Odlukom iznosi dnevne cijene karte i fiksni mjesečni iznos koji sufinancira RH su:

Srednja škola u Splitu: dnevna cijena karte iznosi 18,40 eura, fiksni mjesečni iznos koji sufinancira RH 189,43 eura.

Srednja škola u Omišu: dnevna cijena karte iznosi 13,50 eura, fiksni mjesečni iznos koji sufinancira RH 138,47 eura.

Obračun se vrši prema broju školskih radnih dana.

Članak 6.

Roditelju/staratelju/udomitelju djeteta učenika srednje škole u Splitu ili Omišu koji ispunjava uvjete za sufinanciranje troškova javnog prijevoza iz članka 2. ove Odluke biti će isplaćena jednokratna isplata refundacija za mjesece siječanj, veljaču i ožujak 2023. godine.

Članak 7.

Ova Odluka stupa na snagu danom donošenja i objavit će se u Glasniku Grada Makarske.

Gradonačelnik  
dr. sc. Zoran Paunović

KLASA: 400-01/23-01/79   
URBROJ: 2181-6-06-02-23-1  
U Makarskoj, 27. ožujka 2023.